Påtroppende Oljefond-sjef beklager uttalelse om arv

Nyutnevnte Oljefond-sjef Nicolai Tangen beklager utsagnet om at arveavgiften burde være på 100 prosent, slik at alle startet fra bunn. Den var myntet på hans egne barn.

Nicolai Tangen, påtroppende sjef for Oljefondet. Vis mer byoutline Nina E. Rangoy

Publisert: Oppdatert: 29. mars 2020 16:07 , Publisert: 29. mars 2020 14:11

Oljefondet bringer søndag en beklagelse på vegne av nyutnevnt Oljefond-sjef Nicolai Tangen på sine Facebook-sider.

– Jeg beklager min uttalelse om arveavgiften. En leder for oljefondet skal helt klart ikke komme med uttalelser som kan tolkes politisk, sier han.

På torsdagens pressekonferanse i Oljefondet, sa Tangen at han mente det var ekstremt urettferdig at noen blir født med en stor pengesekk. Derfor burde arveavgiften være 100 prosent, slik at alle begynte på null.

– Min uttalelse om arveavgiften var knyttet til min personlige mening om mine egne barns arv. Jeg vil at de skal finne sin egen vei og det å arve en stor formue er ikke noe jeg ser på som en fordel.

Les også Les også: (+) Milliardæren bak den omdiskuterte kunstsiloen

– Vil gjøre noe positivt med pengene

Den 54 år gamle milliardæren Nicolai Tangen fra Kristiansand, tar over roret etter Yngve Slyngstad i september 2020.

Tangen hadde en anslått nettoformue på 5,5 milliarder kroner i 2019, noe som gjorde han til landets 41. rikeste, ifølge Kapital.

Pengene kommer i hovedsak fra hedgefondet Ako Capital, som Tangen grunnla i 2005 og har vært toppsjef og investeringsdirektør for.

– Jeg har en formue som er langt større enn folk flest og vil gjerne gjøre noe positivt med disse pengene, det var derfor jeg for syv år siden satte opp AKO Foundation, sier han i søndagens uttalelse.

– Jeg ser at min uttalelse, som egentlig var ment litt retorisk, kan oppfattes feil, det var på ingen måte ment som et politisk utspill så dette beklager jeg.

Vis mer byoutline Fra Facebook-siden til Oljefondet.

– Må være rom for å uttale seg

Medlem av finanskomiteen og stortingsrepresentant for Frp, Sivert Bjørnstad, ønsker Tangen lykke til med det han kaller «en av Norges viktigste jobber».

– Jeg tror ikke hans uttalelser om arveavgift, som han nå har gått tilbake på, påvirker hans jobb som sjef i Oljefondet, skriver Bjørnstad i en sms til E24.

– Det må være rom for å uttale seg i mediene uten ferdigskrevne talepunkter.

Han uttrykker samtidig at han ikke deler meningene til Tangen om arveavgiften.

Tangen vil ikke legge til noe mer om uttalelsene utover det som er publisert på Facebook, opplyser kommunikasjonssjef i Oljefondet Marthe Skaar i en sms til E24.

Her kan du lese mer om Oljefondet Nicolai Tangen